
A mágikus lények forrásai Sir Thomas Malory Morte Darthurjében

Kutatásom Sir Thomas Malory, középangol író Morte Darthur című regényének forráshasználatát vizsgálja. A mű az arturiánus irodalom egy kései darabja, így a szerző előtt hatalmas hagyomány állt, melyből meríthetett. Dolgozatom fő kérdése, hogy Malory mennyiben élt ezekkel a már meglévő elemekkel, s mennyiben alkotott újakat a mágikus lények területén. Munkámban röviden áttekintem az arturiánus irodalom Malory szempontjából kiemelkedően fontos műveit, hagyományait. Vizsgálom a kompiláció kérdését, az írás alapvető technikáját a korban. Röviden áttekintem a mágikus lények korabeli szerepét is.
Malory esetében a forráshasználat egy már sokat kutatott téma, mégis, a szakirodalom alapján úgy tűnik, a mágikus lényeket még kevéssé vizsgálták, dolgozatom ezért is foglalkozik velük. Feltevésem szerint Malory amellett, hogy a hagyományban már létező mágikus lényeket átemelte a forrásokból a történetekkel együtt, melyekben felbukkantak, újakat is alkotott, esetleg a már létező, megalkotott lényeket (például a Csahos Fenevad) egyéni módon szerepeltette. Ennek bizonyítására megvizsgálom a műben jelenlevő mágikus, vagy a kor felfogásában mágikusnak, csodásnak számító lények jelenlétét. Négy csoportot különítek el: a törpéket, az óriásokat, a kalandokhoz kapcsolódó lényeket és a Csahos Fenevadat. Dolgozatomban lényről-lényre végigtekintem a lehetséges forrásokat, kiemelve a kapcsolatot teremtő szöveghelyeket, illetve ahol valószínűsíthető Malory egyedi alkotása, ott indokokkal támasztom ezt alá.
Malory fontos érdeme a krónikaszerű és az epizodikus hagyomány ötvözése, ebből fakadóan pedig az összes kategóriában megfigyelhető a krónikaszerű részeknél főként a források pontos, hű követése, az epizodikus részeknél pedig az egyediség, illetve a meglévő elemek egyedi, innovatív használata.



